Manu Ríos

Manuel Ríos Fernández (* 17. december 1998, Calzada de Calatrava, Španielsko), známy ako Manu Ríos, je španielsky herec, spevák a model, medzinárodne známy najmä ako Patrick v seriáli Elite na Netflixe. V zábavnom priemysle pôsobí od svojich 9 rokov. V Španielsku sa preslávil už v 11 rokoch stvárnením postavy Gavroša v muzikáli Bedári a pre svoj spevácky talent dostal prezývku „španielsky Justin Bieber“.

 Raný život a kariéra 

Manuel Ríos Fernández sa narodil 17. decembra 1998 v dedine Calzada de Calatrava v provincii Ciudad Real, v autonómnej oblasti Castilla-La Mancha v Španielsku. Jeho matka je kaderníčka a otec je elektrikár. Keď mal Ríos päť rokov, spieval a tancoval zákazníčkam v matkinom kaderníckom salóne, aby ich zabavil. Na televíznej obrazovke debutoval ako deväťročný, keď ho obsadili do Cantando en familia po tom, ako jeho matke zatelefonovali z miestnej španielskej televízie, že hľadajú mladé talenty. V nasledujúcom roku sa ako tanečník zúčastnil španielskej talentovej šou ¡Tu sí que vale! V tom čase tiež začal na YouTube nahrávať cover verzie populárnych piesní, čím si vyslúžil prezývku „španielsky Justin Bieber“.

V detstve pôsobil tiež v divadle. Ako jedenásťročný sa v Španielsku preslávil stvárnením postavy Gavroša v muzikáli Bedári. Študoval klasický balet a street dance a ako člen tanečného súboru Sweet Babies sa stal majstrom Španielska v hip hop tanci. V trinástich rokoch bol členom Parchís, detskej hudobnej skupiny, s ktorou vydal album a koncertoval po celej krajine.

V štrnástich rokoch Ríos podpísal 6-ročný kontrakt s hudobným producentom Rihanny Richym Peñom, držiteľom ceny Grammy, a spolu so svojimi rodičmi a starším bratom sa presťahoval do Ameriky, aby si splnil sen o hudobnej kariére. Ríosove fotografie na sociálnych sieťach si všimli modelingové agentúry, vďaka čomu ako devätnásťročný podpísal zmluvu s celosvetovou agentúrou Next Model Management. Pozornosť si získal pre črty tváre, ktoré médiá označili za ženské, a stal sa internetovou senzáciou. V tom čase Ríos kritizoval rodové stereotypy mužskosti a ženskosti: „Maskulinita mi príde trochu hlúpa. Nechápem, prečo majú ľudia potrebu označovať veci za ženské alebo mužské. Prečo sú napríklad sukne pre dievčatá? Je to len kus oblečenia. A parfumy? Niektoré vône sú určené pre ženy a iné pre mužov. Je to len vôňa. Nedáva mi to zmysel.“ Vogue označil Ríosov štýl za rodovo premenlivý. V roku 2020 Ríos vytvoril kolekciu šperkov Trust No One pre značku TWOJEYS. V roku 2021 značka uviedla na trh jeho druhú kolekciu šperkov Love Me, Love Me Not.

Zlom v Ríosovej kariére na medzinárodnej scéne nastal v roku 2021, keď získal úlohu Patricka v seriáli Elite vysielanom na Netflixe, kde účinkoval v štvrtej, piatej a šiestej sezóne. Ríos v Španielsku čelil kritike, že ho do seriálu obsadili len kvôli jeho vzhľadu a popularite na sociálnych sieťach. Po celosvetovom úspechu seriálu začal Ríos spolupracovať s módnymi domami ako Prada, Saint Laurent, Valentino, Dior, Balenciaga, Moschino, Jacquemus alebo Louis Vuitton, a objavil sa na titulnej strane popredných módnych magazínov po celom svete, vrátane Vogue Man, Esquire, GQ, Dazed, Wonderland, a iné. Španielske vydanie Esquire udelilo Ríosovi cenu Muž roka 2021 v kategórii Najlepší herec. Rada amerických módnych návrhárov (CFDA) zaradila Ríosa na zoznam najštýlovejších osobností, na ktoré majú módni návrhári upriamiť pozornosť, pričom Vanity Fair ho označil za „autentickú módnu ikonu“. V roku 2022 Ríos obdržal nomináciu na MTV Millennial Awards, ako aj nomináciu na najlepšieho televízneho herca na Fotogramas de Plata. V novembri 2022 ICON udelil Ríosovi sošku Premio Revelación, cenu pre najlepší nový talent.

Len niekoľko dní po účasti na newyorskom MET Gala 2022 začal Ríos nakrúcať pre Netflix osemdielny psychologický thriller Muted. Bol tiež obsadený do hlavnej úlohy v štvordielnom seriáli La edad de la Ira, adaptácie rovnomenného románu Nanda Lopeza. Ríos stvárňuje Marcosa, introvertného homosexuálneho tínedžera vyrastajúceho v toxickom rodinnom prostredí, ktorý je obvinený z vraždy svojho otca. Miniseriál o dospievaní spracováva sociálne témy ako sexuálne zneužívanie, domáce násilie, šikana, homofóbia či psychické problémy Generácie Z. V roku 2022 bol Ríos obsadený po boku Ethana Hawkea a Pedra Pascala do krátkometrážneho filmu Pedra Almodóvara Strange Way of Life, ktorý má mať premiéru na filmovom festivale v Cannes v máji roku 2023. V marci 2023 Ríos podpísal kontrakt s hollywoodskou talentovou agentúrou WME.

Ríos pozastavil prípravu svojho debutového hudobného albumu kvôli časovej vyťaženosti herectvom, ale v roku 2022 potvrdil, že ho vydá v budúcnosti. Ríos charakterizoval piesne, ktoré napísal, ako alternatívny pop s temnými prvkami. Vie hrať na gitaru a na klavír a medzi svoje hudobné inšpirácie zaradil Lorde, Franka Oceana a Lanu Del Rey. V titulnom rozhovore pre Vogue Man Hong Kong Ríos označil proces písania piesní za „terapeutický“.

V októbri 2023 založil so štylistom Marcom Forném španielsku módnu značku Carrer, kde pôsobí ako kreatívny riaditeľ.

V roku 2024 bol Ríos predstavený ako hlavná postava seriálu Respira.

Ríos je známy tým, že v médiách upozorňuje na nástrahy sociálnych sietí, vyjadruje sa proti sexizmu, rasizmu, podporuje rovnoprávnosť a upozorňuje na psychické problémy Generácie Z.

 Osobný život 
V decembri 2022 polícia zadržala za sexuálne vydieranie indického muža, ktorý sa na sociálnych sieťach vydával za Ríosa. Muž si vytvoril falošný profil na Instagrame s fotkami Ríosa a navádzal ženy, aby mu poslali svoje intímne fotografie. Následne sa im vyhrážal zverejním fotiek, ak mu nezaplatia.

Ríos sa verejne nevyjadruje o svojej sexuálnej orientácii. V roku 2022 prehovoril o homofóbii, ktorej čelil počas dospievania: „Iba neandertálec použuje slovo gej ako urážku.“

Ríos sa od detstva priatelí s americkým spevákom Conanom Grayom.

Žije v Madride.

 Ocenenia a nominácie 

RokCenaKategóriaPríjemcaVýsledok2021Esquire Man of the YearNajlepší herecManu Ríos 2022ICONPremio RevelaciónManu Ríos2022Fotogramas de PlataNajlepší TV herecManu Ríos2022MTV Millennial AwardsCelebrity CrushManu Ríos2023Premio ÍdoloLifestyleManu Ríos

 Filmografia 

 Seriály 
RokNázovÚlohaPoznámka2014Chiringuito de PepeMauricio Martínezsezóna 120212022ElitePatrick Blanco Commerfordsezóny 4, 5, 6 (24 epizód)2021Elite: Short StoriesPatrick Blanco Commerford3 epizódy2022La edad de la iraMarcossezóna 1 (4 epizódy)2023MutedEnekosezóna 1 (8 epizód)TBABoys Do It BetterTBAsezóna 12024RespiraBielsezóna 1 (8 epizód)

 Filmy 
RokNázovÚlohaPoznámka2023Strange Way of LifeTBAkrátkometrážny film2022¿Dónde está?TV film2021La Tarotistakrátkometrážny film

 Divadlo 

RokNázovÚlohaPoznámka2010BedáriGavroche ThénardierMuzikál, Lope de Vega Theatre (Madrid)20122013Don PepitoDon PepitoMuzikál, Lope de Vega Theatre (Madrid)

 Referencie 

 Externé odkazy 



 Zdroj 

Kategória:Španielski speváci
Kategória:Španielski herci
Kategória:Španielski televízni herci
Kategória:Španielski filmoví herci